DA Den Europæiske Unions Tidende CE 78/661

(2004/C 78 E/0705)

SKRIFTLIG FORESPØRGSEL P-3862/03

af Sebastiano Musumeci (UEN) til Kommissionen

(8. december 2003)

Om: Fællesskabsstøtte til broen over Messina-strædet

Med over 5 mio. indbyggere er Sicilien den ø, der har den største befolkning i Middelhavet.

Selv om broen over Messina-strædet ikke er et grænseoverskridende byggeprojekt, er den dog et vigtigt led i trafikaksen Berlin-Palermo.

Selskabet Stretto di Messina har udarbejdet en finansieringsplan uden nogen offentlig støtte og vil derefter gå videre efter den bebudede tidsplan, dvs. begynde at udvælge hovedentreprenøren.

En eventuel europæisk støtte til finansiering af investeringerne ville under alle omstændigheder fremme gennemførelsen af projektet, idet den ville mindske de finansielle risici og fremskynde gældsafviklingen og dermed forbedre projektets gennemførlighed.

Udelukkelsen af projektet vedrørende Messina-broen fra listen over hasteforanstaltninger (»quick start list«) vil føre til betydelige økonomiske belastninger, som udelukkende vil blive overført til brugerne.

I den vigtige erklæring nr. 30 vedføjet Amsterdam-traktaten, som der i det franske formandskabs konklusioner i forbindelse med Det Europæiske Råds møde i Nice i december 2000 henvises til, står der, at man »erkender, at øområderne lider under vedvarende strukturelle ulemper, der skyldes deres status som øsamfund, og som hæmmer deres økonomiske og sociale udvikling«.

Mener Kommissionen, at den bør tage op til fornyet overvejelse, om broen over Messina-strædet ikke bør optages blandt de store projekter, der bør gives fællesskabsstøtte?

Svar afgivet på Kommissionens vegne af Michel Barnier

(9. januar 2004)

Kommissionen kan meddele det ærede medlem, at finansieringen af transportinfrastrukturerne i Syditalien sker gennem det nationale operationelle transportprogram og regionale operationelle programmer.

For perioden 2000-2006 udgør EFRU's (Den Europæiske Regionaludviklingsfond) finansiering 1 801 313 000 EUR til gennemførelsen af projekterne under det nationale operationelle transportprogram og 1 058 479 469 EUR til gennemførelsen af transportinfrastrukturerne under de regionale operationelle programmer. Her skal det specielt nævnes, at EFRU's finansiering til transportforanstaltninger under programmerne for Calabrien og Sicilien beløber sig til henholdsvis 136 048 000 EUR og 295 376 000 EUR.

Udvælgelsen af de infrastrukturprojekter, der skal finansieres, henhører under de nationale og regionale myndigheder, der er ansvarlige for de operationelle programmer, og foretages i samklang med sektorens nationale og regionale programmeringsinstrumenter (oversigt over transport og logistik, regionale transportplaner).

Broen over Messina-strædet er ikke blandt de projekter, de italienske myndigheder har udvalgt til EU-finansiering i forbindelse med gennemførelsen af de operationelle programmer, der forvaltes af transportministeriet og regionerne Calabrien og Sicilien.

Den 1. oktober 2003 foreslog Kommissionen imidlertid en yderligere revision af retningslinjerne og finansforskrifterne for det transeuropæiske transportnet (TEN-T) for at tilpasse dem til den nye ønskede dimension med det formål at koncentrere ressourcerne om prioriterede infrastrukturprojekter og gøre det lettere at opnå enighed om disse nye forslag i Rådet og Parlamentet, så de kan træde i kraft hurtigst muligt, således som Det Europæiske Råd har bedt om. Blandt de 29 prioriterede infrastrukturprojekter i Kommissionens forslag, der skal gennemføres inden 2020, er den blandede (passagerer og fragt) jernbanestrækning Berlin-Verona/Milano-Bologna-Napoli-Messina-Palermo, hvori Messina-broen indgår.